**PREKIŲ VIEŠOJO PIRKIMO**–**PARDAVIMO SUTARTIES**

**BENDROSIOS SĄLYGOS**

1. SUTARTIES SĄVOKOS IR SUTARTIES AIŠKINIMAS

1.1. Sutartyje vartojamos sąvokos:

1.1.1. **Bendra sutarties vertė** – tai sutarties vertė, įskaitant visus privalomus mokesčius, prekių tiekimo termino pratęsimus ar galimybę pirkti papildomai (pasirinkimo galimybės), išskyrus Lietuvos Respublikos viešųjų pirkimų įstatymo (toliau – VPĮ) 89 str. nurodytus keitimus.

1.1.2. **Prekės** – Prekės apibrėžtos Specialiosiose sutarties sąlygose, jos prieduose ir su šiomis Prekėmis susijusios paslaugos, kurias Tiekėjas įsipareigoja teikti Pirkėjui pagal šią Sutartį, ir galiojančių teisės aktų reikalavimus.

1.1.3. **Pasiūlymas** – Pirkėjui vykdant viešojo Pirkimo procedūras Tiekėjo pateiktų dokumentų visuma Prekėms pagal šią Sutartį įsigyti.

1.1.4. **Prekių perdavimo-priėmimo aktas** – Šalių patvirtintas Sutarties vykdymo dokumentas, kuris patvirtina Prekių ar jų dalies pristatymo bei perdavimo Pirkėjui faktą.

1.1.5. **Pradinės sutarties vertė** – yra lėšų suma, nurodyta Specialiosiose sutarties sąlygose ir apskaičiuota pagal Kainodaros taisyklių nustatymo metodiką, patvirtintą Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 „Dėl kainodaros taisyklių nustatymo metodikos patvirtinimo“.

1.1.6. **Pirkimo dokumentai** – šiai Sutarčiai sudaryti vykdytos viešojo pirkimo procedūros metu pateiktų arba nurodytų dokumentų visuma, įskaitant jų paaiškinimus (patikslinimus), kuriais vadovaujantis Tiekėjas pateikė pasiūlymą.

1.1.7. **Sąskaita** – Tiekėjo išrašoma ir Pirkėjui pateikiama PVM sąskaita faktūra apmokėjimui ar kita sąskaita faktūra / mokėjimo dokumentas (jeigu Tiekėjas nėra PVM mokėtojas), už Tiekėjo tinkamai, kokybiškai ir laiku pristatytas ir Tiekėjo perduotas bei Pirkėjo priimtas Prekes, ar bet kurias jų dalis, jei tokios dalys nustatomos Sutartyje.

1.1.8. **Sutartis** – tarp Pirkėjo ir Tiekėjo sudaryta Prekių tiekimo, su tuo susijusių atlygintinų paslaugų sutartis, kurią sudaro Bendrosios sutarties sąlygos ir Specialiosios sutarties sąlygos, įskaitant Specialiųjų sutarties sąlygų priedus.

1.1.9. **Bendrosios sutarties sąlygos** – Sutarties dalis, kurioje aptariamos bendrosios Prekių pirkimo-pardavimo sutarties vykdymo sąlygos.

1.1.10. **Specialiosios sutarties sąlygos** – Sutarties dalis, kurioje aptariamos individualios Prekių pirkimo-pardavimo sutarties vykdymo sąlygos: Sutarties objektas, Prekių kiekiai ir kaina ir/ar įkainiai ar kiti kainodaros būdai, Prekių pristatymo terminai bei kitos Sutarties vykdymo sąlygos.

1.1.11. **Sutarties kaina** – už Sutartyje nurodytas Prekes pagal Sutartį Tiekėjo gaunama ekonominė nauda. Į Sutarties kainą įskaičiuojami visi mokesčiai ir visos kitos Tiekėjo patiriamos su Sutarties vykdymu susijusiosišlaidos. Sąvoka „Sutarties kaina“ Bendrosiose sutarties sąlygose apima ir reiškia visus kainodaros būdus: fiksuotos kainos, fiksuoto įkainio, kintamo įkainio, sutarties vykdymo išlaidų atlyginimo, mišrios kainodaros.

1.1.12. **Sutarties** **įkainis** – Prekės mato vieneto kaina.

1.1.13. **Tiekėjas** – Sutarties šalis – ūkio subjektas, kuris tiekia Specialiosiose sutarties sąlygose nurodytas Prekes Pirkėjui.

1.1.14. **Techninė specifikacija** – dokumentas, kuriame nustatyti reikalavimai Prekėms.

1.1.15. **Pirkėjas** – Sutarties Šalis, perkanti Specialiosiose sutarties sąlygose nurodytas Prekes iš Tiekėjo.

1.2. Kitos Sutartyje vartojamos sąvokos atitinka VPĮ, Lietuvos Respublikos civiliniame kodekse (toliau – Civilinis kodeksas) ir juos įgyvendinančiuose teisės aktuose nustatytas sąvokas, išskyrus atvejus, kai Sutartyje apibrėžta kitaip.

1.3. Sutartyje Pirkėjas ir Tiekėjas atitinkamai gali būti vadinamas Šalimi, o abu kartu – Šalimis.

1. **Sutarties STRUKTŪRA ir aiškinimas**
   1. šią Sutartį sudaro Bendrosios sutarties sąlygos ir Specialiosios sutarties sąlygos.
   2. Esant prieštaravimų ar neatitikimų tarp Bendrųjų sutarties sąlygų ir Specialiųjų sutarties sąlygų - taikomos Specialiosios sutarties sąlygų nuostatos. Esant neatitikimams ar prieštaravimams tarp Specialiųjų sutarties sąlygų priedų, pirmenybė teikiama pirmam pagal eiliškumą nurodytam Specialiųjų sutarties sąlygų priedui.

2.3. Specialiosiose sutarties sąlygose nurodomos Bendrąsias sutarties sąlygas patikslinančios, papildančios, konkretinančios sąlygos.

2.4. Dokumentai, kurie apima „Sutarties“ sąvoką ir kurie ginčo atveju, taikomi tokia prioriteto tvarka:

* + 1. Specialiosios sutarties sąlygos;
    2. Sutarties priedai (išskyrus Pasiūlymą);
    3. Pirkimo dokumentai;
    4. Bendrosios sutarties sąlygos;
    5. Pasiūlymas ir jo paaiškinimai.

2.5. Tuo atveju, kai Šalių Susitarimu yra keičiama Sutarties sąlyga, naujai sutartoji Sutarties sąlyga turi viršenybę virš pakeistosios Sutarties sąlygos. Tuo atveju, jeigu Šalys susitaria dėl Sutarties sąlygų papildymo nauja sąlyga, neatitikimo ar neaiškumo atveju tokia Sutarties sąlyga turi viršenybę virš kitų Sutarties sąlygų.

2.6. Sutartyje, kur reikalauja kontekstas, žodžiai pateikti vienaskaita gali turėti daugiskaitos prasmę ir atvirkščiai.

2.7. Kai tam tikra reikšmė yra skirtinga tarp nurodytų skaičiais ir žodžiais, vadovaujamasi žodine reikšme. Jei mokėjimo valiutos pavadinimo trumpinys neatitinka mokėjimo valiutos pilno pavadinimo žodžiais, teisingu laikomas valiutos pilnas pavadinimas žodžiais.

2.8. Sutarties trukmė ir kiti terminai yra skaičiuojami kalendorinėmis dienomis, jei atskiruose Sutarties punktuose nenurodyta kitaip.

**3. ŠALIŲ PAREIŠKIMAI IR PATVIRTINIMAI**

3.1. Šalys Sutarties sudarymo dieną viena kitai pareiškia ir patvirtina, kad:

3.1.1. Sutarties pasirašymas ir vykdymas nepažeidžia jokių susitarimų su kreditoriais ir neprieštarauja jokiems Šaliai taikomiems teisės aktams;

3.1.2. Šalys yra mokios, jų veikla nėra apribota, joms neiškelta arba nėra numatoma iškelti bylos dėl restruktūrizavimo ar likvidavimo, jos nėra sustabdę ar apriboję savo veiklos, joms nėra iškelta bankroto byla;

3.1.3. Šalies atstovai, pasirašę šią Sutartį, yra tinkamai įgalioti ją pasirašyti bei Šalių ir (ar) jų atstovų asmens duomenys, būtini tinkamam Sutarties sudarymui ir vykdymui, nelaikomi konfidencialia informacija;

3.1.4. Sutarties Šalims Sutarties sąlygos yra aiškios ir vykdytinos.

3.2. Tiekėjas papildomai patvirtina, kad:

3.2.1. pilnai susipažino su visa informacija, susijusia su Sutarties dalyku ir reikalinga Sutarties pagrindu prisiimamiems įsipareigojimams įvykdyti bei Prekėms pristatyti, ir ši informacija yra visiškai ir pilnai pakankama tam, kad Tiekėjas galėtų užtikrinti tinkamą ir visišką visų Sutartimi prisiimamų įsipareigojimų vykdymą ir jų kokybę;

3.2.2. turi visus teisės aktais numatytus leidimus, licencijas, kvalifikacijos pažymėjimus, darbuotojus, organizacines ir technines priemones, taip pat visą kitą reikiamą kvalifikaciją ir kompetenciją reikalingą Sutartyje nurodytiems įsipareigojimams vykdyti;

3.2.3. į viešojo pirkimo metu pateikto Pasiūlymo kainą įskaičiavo visas išlaidas, būtinas Prekių pagal šią Sutartį tiekimui bei prisiima riziką dėl to, kad ne nuo Pirkėjo priklausančių aplinkybių gali padidėti su Sutarties vykdymu susijusios Tiekėjo išlaidos ir (arba) Tiekėjui Sutarties vykdymas taps sudėtingesnis;

3.2.4. įsipareigoja susipažinti su visais Pirkėjo pateiktais vidaus teisės aktais, reikšmingais tinkamam Tiekėjo įsipareigojimų pagal Sutartį vykdymui, ir įsipareigoja tinkamai juos vykdyti.

3.3. Jei paaiškėja, kad šioje Sutartyje nurodyti Šalių patvirtinimai ir/ar pareiškimai yra melagingi ir/ar klaidingi, tai Šalis privalo atlyginti kitai Šaliai dėl tokių melagingų ir/ar klaidingų patvirtinimų ir/ar pareiškimų patirtus nuostolius.

**4. SUTARTIES ŠALYS IR DALYKAS**

* 1. Šią Sutartį sudaro Specialiosiose sutarties sąlygose nurodytos Sutarties Šalys: Pirkėjas ir Tiekėjas.
  2. Šios Sutarties dalykas yra Prekės, nurodytos Specialiosiose sutarties sąlygose ir aprašytos Techninėje specifikacijoje.
  3. Sutartimi Tiekėjas įsipareigoja Sutartyje nustatytomis sąlygomis ir tvarka perduoti Pirkėjo nuosavybėn Prekes, atitinkančias Techninės specifikacijos nustatytus reikalavimus, o Pirkėjas įsipareigoja priimti tinkamai ir laiku pristatytas Prekes bei sumokėti Tiekėjui Sutartyje nustatytą kainą Sutartyje nustatytomis sąlygomis ir tvarka.
  4. Prekės turi būti pristatytos per Specialiosiose sąlygose nustatytą terminą.

***Sutarties punktas taikomas, jeigu papildomų Prekių įsigijimo galimybė pasirinkta*** ***Specialiosiose sutarties sąlygose (4.5 p.):***

* 1. Pirkėjas numato galimybę įsigyti Tiekėjo Pasiūlyme arba Techninėje specifikacijojenenurodytų tačiau su viešojo pirkimo objektu susijusių Prekių. Tokio pobūdžio sąraše nenurodytų, tačiau su viešojo pirkimo objektu susijusių Prekių, Pirkėjas gali įsigyti neviršijant 10 (dešimt) proc. Pradinės sutarties vertės***.***

**5. ŠALIŲ TEISĖS IR PAREIGOS**

**5.1.** **Pirkėjas įsipareigoja:**

5.1.1. priimti Sutartyje nustatytais terminais ir tvarka Tiekėjo pristatytas Prekes, atitinkančias Techninės specifikacijos nustatytus reikalavimus;

5.1.2. Prekių priėmimo metu patikrinti Tiekėjo pristatytas Prekes ir įforminti patikrinimo rezultatus Sutartyje nustatyta tvarka;

5.1.3. sumokėti Tiekėjui už priimtas Prekes Sutartyje nustatytą kainą Sutartyje nustatytomis sąlygomis ir tvarka;

5.1.4. pranešti Tiekėjui apie Sutarties sąlygų, nustatančių Prekių kokybę, atitikimą Techninei specifikacijai, kiekį, asortimentą, komplektiškumą, tarą ir pakuotę, pažeidimą per Sutartyje nurodytą terminą, po to, kai buvo ar, atsižvelgiant į daiktų pobūdį ir paskirtį, turėjo būti nustatytas atitinkamos sąlygos pažeidimas;

5.1.5. bendradarbiauti su Tiekėju: suteikti Tiekėjui jo pagrįstai prašomą, Pirkėjo turimą informaciją ir (ar) dokumentus, būtinus Sutarčiai tinkamai ir laiku įvykdyti.

5.2. Pirkėjas įsipareigoja tinkamai vykdyti kitus įsipareigojimus, numatytus Sutartyje ir Lietuvos Respublikoje galiojančiuose teisės aktuose.

**5.3.** **Pirkėjas turi teisę:**

5.3.1 reikalauti, kad Tiekėjas tinkamai ir laiku vykdytų įsipareigojimus, nurodytus Sutartyje ir Lietuvos Respublikoje galiojančiuose teisės aktuose;

5.3.2. tikrinti pristatomų Prekių kokybę, kiekį, asortimentą, komplektiškumą, tarą ir pakuotę ar kitas atitikties Techninei specifikacijai sąlygas, taip pat be atskiro pranešimo atlikti pristatomų Prekių patikrinimus, kurie Pirkėjui atrodo reikalingi, pareikšti Tiekėjui pastabas dėl Prekių tiekimo. Pirkėjo pastebėti trūkumai fiksuojami raštu arba el. paštu ir turi būti Tiekėjo sąskaita ištaisyti per Pirkėjo nurodytą terminą;

5.3.3. neapmokėti Europos elektroninių sąskaitų faktūrų standarto neatitinkančių sąskaitų faktūrų, jeigu Tiekėjas jas pateikia ne Sutarties 6.5. p. numatytomis priemonėmis;

5.3.4. išskaičiuoti netesybas ir kitus dėl Tiekėjo kaltės patirtus nuostolius iš Tiekėjui mokėtinų sumų, prieš tai raštu informavęs Tiekėją;

5.3.5. sustabdyti mokėjimus Tiekėjui, jeigu Tiekėjas nevykdo arba netinkamai vykdo bet kokius Sutartimi prisiimtus ar teisės aktuose numatytus įsipareigojimus, kol šie įsipareigojimai nebus tinkamai įvykdyti;

5.3.6. prašyti Tiekėjo pateikti visus Prekių atitikimą Techninei specifikacijai pagrindžiančius dokumentus;

5.3.7. Sutartyje nustatyta tvarka reikalauti Tiekėjo pakeisti Tiekėjo darbuotoją ir (ar) Subtiekėją ar jo darbuotoją, tiesiogiai vykdantį Sutartyje nurodytus įsipareigojimus, jeigu Sutarties vykdymui paskirtas asmuo netinkamai vykdo ar pažeidžia Sutartyje nurodytas pareigas;

***Sutarties punktai taikomi, jeigu Specialiosiose sutarties sąlygose t. y. 5.1 p., pasirenkama prekėms taikyti VPĮ 45 str. 21 d. 3 p. nustatytus reikalavimus*** ***(5.3.8. ir 5.3.9. p):***

5.3.8. prašyti Tiekėjo pateikti informaciją ir (ar) dokumentus, kurie įrodytų Prekės (jos sudėtinių dalių) atitikimą Sutarties 5.5.12. ir 5.5.13. p. nustatytiems reikalavimams;

5.3.9. nustačius, kad Prekės (jų sudėtinės dalys, kai taikoma – pakuotėms) neatitinka Sutarties 5.5.12. ir 5.5.13. p. nuostatų, reikalauti Tiekėjo pakeisti Prekes į atitinkančias;

5.4. Pirkėjas turi kitas teises, numatytas Sutartyje ir Lietuvos Respublikoje galiojančiuose teisės aktuose.

**5.5.** **Tiekėjas įsipareigoja:**

5.5.1. Sutartyje nustatytais terminais ir tvarka pristatyti ir perduoti Pirkėjo nuosavybėn Prekes, atitinkančias Sutartyje ir Techninėje specifikacijoje nustatytus reikalavimus;

5.5.2. kartu su Prekėmis perduoti Pirkėjui visą būtiną dokumentaciją, numatytą Sutartyje;

5.5.3. iki Sutartyje nustatyta tvarka Prekių pristatymo Pirkėjui momento prisiimti atsitiktinio Prekių žuvimo ar sugedimo riziką;

5.5.4. Techninėje specifikacijoje nustatytais atvejais, tvarka ir terminais iki Prekių perdavimo–priėmimo akto pasirašymo pristatytą Prekę surinkti, sumontuoti ir (arba) įdiegti bei instruktuoti ir (arba) apmokyti Pirkėjo nurodytus asmenis darbui su Preke (jeigu taikoma);

5.5.5. tinkamai vykdyti įsipareigojimus, numatytus Sutartyje, įskaitant ir Prekių trūkumų šalinimą. Tiekėjas pasirūpina visa būtina įranga, darbų sauga ir darbo jėga, reikalinga Sutarties vykdymui;

5.5.6. bendradarbiauti su Pirkėju ir konsultuoti jį visais su Sutarties vykdymu susijusiais klausimais; nedelsiant bet ne vėliau nei per 3 (tris) darbo dienas, raštu informuoti Pirkėją apie bet kurias aplinkybes, kurios trukdo ir (ar) gali sutrukdyti Tiekėjui įvykdyti sutartinius įsipareigojimus Sutartyje nustatytais terminais bei tvarka. Toks pranešimas nepanaikina Pirkėjo teisės skaičiuoti netesybas pagal Sutartį ar reikalauti atlyginti kitus nuostolius, jeigu Prekės nebūtų pristatytos laiku;

5.5.7. tiekiant Prekes laikytis Lietuvos Respublikoje galiojančių įstatymų ir kitų teisės aktų reikalavimų, ir užtikrinti, kad Tiekėjo ar jo pasitelkto Subtiekėjo (-ų) (jeigu pasitelkiamas) darbuotojai jų laikytųsi. Tiekėjas garantuoja Pirkėjui ir (ar) trečiajai šaliai nuostolių atlyginimą, jeigu Tiekėjo ar jo pasitelkto Subtiekėjo (-ų) (jeigu pasitelkiamas) darbuotojai nesilaikytų įstatymų ar kitų teisės aktų reikalavimų ir dėl to būtų pateikti kokie nors reikalavimai ar pradėti procesiniai veiksmai;

5.5.8. užtikrinti, kad Sutartį vykdys tik teisę verstis atitinkama veikla turintys asmenys, įskaitant ir pasitelkiamą (-us) Subtiekėją (-us) (jeigu pasitelkiamas), neatsižvelgiant į tai, ar Tiekėjo kvalifikacija dėl teisės verstis atitinkama veikla buvo tikrinama arba tikrinama ne visa apimtimi;

5.5.9. savo sąskaita apsaugoti Pirkėją nuo bet kokių pretenzijų ar nuostolių, atsirandančių dėl Tiekėjo ar asmenų, už kuriuos atsako Tiekėjas, veiksmų ar aplaidumo vykdant Sutartį bei atlyginti dėl šių veiksmų padarytus nuostolius Pirkėjui ir (ar) tretiesiems asmenims, tame tarpe ir dėl bet kokių teisės aktų pažeidimo ar bet kokių kitų asmenų teisių pažeidimo;

5.5.10. nenaudoti Pirkėjo prekės ženklo ar pavadinimo jokioje reklamoje, leidiniuose ar kt. be išankstinio raštiško Pirkėjo sutikimo;

5.5.11. užtikrinti iš Pirkėjo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą;

***Sutarties punktai taikomi, jeigu Specialiosiose sutarties sąlygose t. y. 5.1 p., pasirenkama prekėms taikyti VPĮ 45 str. 21 d. 3 p. nustatytus reikalavimus******(5.5.12 ir 5.5.13 p.):***

5.5.12. mobilizacijos, karo, nepaprastosios padėties metu ar kai Lietuvos Respublikos Vyriausybė, įvertinusi riziką, kad veiksniai, dėl kurių buvo ar gali būti paskelbta mobilizacija, įvesta karo ar nepaprastoji padėtis, kelia grėsmę nacionaliniam saugumui, yra priėmusi sprendimą dėl VPĮ 45 str. 21 d. 3 p. taikymo, užtikrinti, kad pristatomų Prekių (jų sudėtinių dalių) kilmės šalis nėra iš valstybių ar teritorijų, nurodytų VPĮ 45 str. 21 d. 3 p.;

5.5.13. Pirkėjui pareikalavus, užtikrinti, kad pristatomų Prekių pakuočių kilmės šalis nėra iš valstybių ar teritorijų, nurodytų VPĮ 45 str. 21 d. 3 p., kai šios pakuotės įsigytos mobilizacijos, karo, nepaprastosios padėties metu ar kai Lietuvos Respublikos Vyriausybė, įvertinusi riziką, kad veiksniai, dėl kurių buvo ar gali būti paskelbta mobilizacija, įvesta karo ar nepaprastoji padėtis, kelia grėsmę nacionaliniam saugumui, yra priėmusi sprendimą dėl šios nuostatos taikymo.

5.6. Tiekėjas įsipareigoja tinkamai vykdyti kitus įsipareigojimus, numatytus Sutartyje ir Lietuvos Respublikoje galiojančiuose teisės aktuose.

**5.7.** **Tiekėjas turi teisę:**

5.7.1. reikalauti, kad Pirkėjas priimtų kokybiškas Sutartyje nustatytus reikalavimus atitinkančias Prekes bei sumokėtų už jas Sutartyje nustatytą kainą Sutartyje nustatytomis sąlygomis ir tvarka;

5.7.2. reikalauti, kad Pirkėjas tinkamai ir laiku vykdytų kitus įsipareigojimus, nurodytus Sutartyje ir Lietuvos Respublikoje galiojančiuose teisės aktuose;

5.7.3. prašyti, kad Pirkėjas pateiktų Pirkėjo turimus dokumentus ir (ar) kitą informaciją, kurie yra būtini Tiekėjo tinkamam Sutartimi prisiimtų įsipareigojimu įvykdymui.

5.8. Tiekėjas turi kitas teises, numatytas Sutartyje ir Lietuvos Respublikoje galiojančiuose teisės aktuose.

**6. Sutarties kainA IR MOKĖJIMO TVARKA**

6.1. Sutarties kainos apskaičiavimo būdas ir Pradinės Sutarties vertė nurodyta Specialiosiose sutarties sąlygose.

6.2. Į Sutarties kainą yra įskaičiuoti visi mokesčiai ir visos Tiekėjo išlaidos, apimančios viską, ko reikia visiškam ir tinkamam Sutarties įvykdymui (įskaitant sąskaitų faktūrų pateikimo šioje Sutartyje numatytomis priemonėmis išlaidas):

6.2.1. apsirūpinimo medžiagomis ar įrankiais, reikalingais pristatytų Prekių surinkimui ir (arba) priežiūrai, išlaidos;

6.2.2. pakavimo, pakrovimo, tranzito, iškrovimo, išpakavimo, tikrinimo, draudimo ir kitos su Prekių tiekimu susijusios išlaidos;

6.2.3. transporto išlaidos;

6.2.4. darbo užmokesčio ir/ar atlyginimo Subtiekėjui išlaidos;

6.2.5. visos su dokumentų, numatytų Techninėje specifikacijoje ir Sutartyje, rengimu, vertimu (jei reikalaujama) ir pateikimu susijusios išlaidos;

6.2.6. Specialiosiose sutarties sąlygose ar Techninėje specifikacijoje nurodytos Pirkėjo darbuotojų mokymo ir konsultavimo išlaidos;

6.2.7. suteiktų Prekių garantijos ar garantinės priežiūros laikotarpiu, nustatytu Specialiosiose sutarties sąlygose ar Techninėje specifikacijoje, išlaidos;

6.2.8. išlaidos licencijoms, patentams, leidimams ir pan.;

6.2.9. kitos su Prekės tiekimu ir kitų Sutartyje numatytų įsipareigojimų vykdymu susijusias išlaidos ir mokesčiai.

6.3. Sutarties kainos perskaičiavimas (atitinkami punktai taikomi pagal Specialiose sutarties sąlygose numatytus perskaičiavimo atvejus):

***Sutarties punktas taikomas, kai Sutarties kainą numatoma perskaičiuoti dėl PVM tarifo pasikeitimo (6.3.1 p.):***

6.3.1. Jeigu Sutarties vykdymo metu pasikeičia PVM mokėjimą reglamentuojantys teisės aktai, darantys tiesioginę įtaką Tiekėjo teikiamų Prekių Sutartyje nurodytai kainai, Sutartyje nurodyta Sutarties kaina perskaičiuojama ją didinant arba mažinant. Perskaičiavimas įforminamas Sutarties pakeitimu, kuris tampa neatskiriama Sutarties dalimi. Perskaičiuota Sutarties kaina taikoma už tą Prekių dalį, už kurią Sąskaita išrašoma galiojant naujam PVM. Jeigu Sutarties kainos perskaičiavimą dėl pasikeitusio (padidėjusio ar sumažėjusio) PVM inicijuoja Tiekėjas, jis turi raštu kreiptis į Pirkėją ir pateikti konkrečius skaičiavimus dėl pasikeitusio PVM įtakos Sutarties kainai. Pirkėjas taip pat turi teisę inicijuoti Sutarties kainos perskaičiavimą dėl pasikeitusio PVM.

***Sutarties punktas taikomas, kai Sutarties kainą numatoma perskaičiuoti dėl kitų mokesčių, sąlygojančių Prekių kainos pokytį, kitimą (6.3.2 p.):***

6.3.2. Jeigu Sutarties vykdymo metu pasikeičia mokesčių, sąlygojančių Prekių kainos pokytį, mokėjimą reglamentuojantys teisės aktai (pvz.: dėl minimalaus darbo užmokesčio pasikeitimo, akcizų pokyčių ir pan.), Sutartyje nurodyta Sutarties kaina perskaičiuojama ją didinant arba mažinant. Perskaičiavimas įforminamas Sutarties pakeitimu, kuris tampa neatskiriama Sutarties dalimi. Tiekėjas, inicijuodamas Sutarties kainos pokytį, turi raštu pateikti pasiūlymą dėl Sutarties kainos peržiūros, kartu su atliktais skaičiavimais ir pateikti įrodančius dokumentus ar nuorodas į oficialius šaltinius, pagrindžiančius, jog atsirado Sutartyje nustatytos sąlygos, leidžiančios perskaičiuoti Sutarties kainą.

***Sutarties punktai taikomi, kai Sutarties kainą numatoma perskaičiuoti pagal bendrą kainų lygio kitimą ar Prekių kainų pokytį (6.3.3 p.):***

6.3.3. Bet kuri šalis turi teisę inicijuoti fiksuotos kainos/įkainių perskaičiavimą pagal Specialiosiose sutarties sąlygosenustatytas perskaičiavimo sąlygas ir tvarką:

6.3.3.1. Atlikdamos perskaičiavimą Šalys vadovaujasi Lietuvos statistikos departamento viešai Oficialiosios statistikos portale paskelbtais Rodiklių duomenų bazės duomenimis, iš kitos Šalies nereikalaudamos pateikti oficialaus Lietuvos statistikos departamento ar kitos institucijos išduoto dokumento ar patvirtinimo, išskyrus atvejus, kai Specialiosiose sutarties sąlygose nustatyta, kad Sutarties Šalis turi pateikti atitinkamos institucijos dokumentą ar patvirtinimą;

6.3.3.2. Sutarties kaina laikoma perskaičiuota, kai šalys pasirašo susitarimą dėl jos perskaičiavimo, kuris tampa neatskiriama Sutarties dalis;

6.3.3.3. Perskaičiuota kaina/įkainiai taikomi užsakymams, pateiktiems po to, kai Šalys sudaro susitarimą dėl kainos/įkainių perskaičiavimo. Vėlesnis kainų arba įkainių perskaičiavimas negali apimti laikotarpio, už kurį jau buvo atliktas perskaičiavimas.

6.4 Jei Sutarties kaina buvo peržiūrėta pagal Sutartyje nurodytas kainų peržiūros sąlygas, atitinkamai patikslinama (didėja arba mažėja) Pradinės sutarties vertė.

6.5. Vykdant Sutartį, sąskaitos faktūros teikiamos tik elektroniniu būdu. Elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (toliau – **Europos elektroninių sąskaitų faktūrų standartas**), teikiamos Tiekėjo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis Sąskaitų administravimo bendrosios informacinės sistemos (SABIS) priemonėmis. Išankstinio mokėjimo sąskaitas (jeigu Sutarties 6 skyriuje „Sutarties kaina ir mokėjimo tvarka“ yra numatytas avanso mokėjimas) Tiekėjas privalo pateikti šiame Sutarties punkte nustatyta tvarka.

6.6. Pirkėjas sumoka Tiekėjui už tinkamai ir kokybiškai patiektas Prekes šalims pasirašius Prekių perdavimo–priėmimo aktą ir Tiekėjui Sutartyje nustatyta tvarka pateikus sąskaitą faktūrą, ne vėliau kaip per Specialiosiose sutarties sąlygose nurodytą terminą, skaičiuojamąnuo Sąskaitos priėmimo per Bendrųjų sutarties sąlygų 6.5 p. numatytas priemones dienos, lėšas pervesdamas į Tiekėjo banko sąskaitą, nurodytą Specialiosiose sutarties sąlygose. Šiame Sutarties punkte nurodyti mokėjimų terminai, susieti su finansavimu, gaunamu iš trečiųjų šalių, gali būti pratęsti atskiru raštišku Šalių susitarimu, tačiau bet kokiu atveju šie terminai negali viršyti 60 (šešiasdešimt) kalendorinių dienų.

6.7. Kai už pagal Sutartį tiekiamas Prekes bus atsiskaitoma etapais, ar periodiškai apie tai nurodoma Specialiose sutarties sąlygose kartu su atsiskaitymo etapais/ periodais už pagal Sutartį tiekiamas Prekes tvarka ir sąlygomis*.*

6.8. Sumokėjimo diena – tai diena, kai lėšos išskaitomos iš Pirkėjo sąskaitos. Jeigu mokėjimo termino diena sutampa su poilsio diena, tai mokėjimų pagal Sutartį mokėjimo diena laikoma po jos einanti darbo diena.

6.9. Šalys pilnai prisiima riziką dėl galimo valiutų kurso pasikeitimo (jei toks būtų).

***Sutarties punktai taikomi, kai Specialiosiose sutarties sąlygose numatytas avanso mokėjimas (6.10 – 6.12 p.):***

6.10. Pirkėjas sumoka Tiekėjui avansą – ne daugiau kaip Specialiosiose sutarties sąlygose nurodytas avanso dydis procentais nuo pradinės Sutarties vertės. Tiekėjas turi ne vėliau kaip per 5 (penkias) darbo dienas nuo Sutarties pasirašymo dienos pateikti išankstinio mokėjimo sąskaitą ir išankstinio mokėjimo grąžinimo garantiją – Lietuvos Respublikoje ar užsienyje registruoto banko garantiją ar draudimo bendrovės laidavimo raštą (draudimo polisą kartu su mokėjimo patvirtinimu), kuriame būtų nurodyta privaloma sąlyga pagal pirmą pareikalavimą (užtikrinimo sąlygos: avanso dydžio užtikrinimo suma; galiojimo laikas – išankstinio mokėjimo užtikrinimo garantija turi galioti tol, kol bus užskaitytas išankstinis mokėjimas; besąlyginis ir neatšaukiamas įsipareigojimas sumokėti užtikrinimo sumą ne ginčo tvarka per nustatytą terminą, gavus pirmą raštišką Pirkėjo reikalavimą mokėti, patvirtinantį: a) kad Tiekėjas pagal Sutarties sąlygas negrąžino išankstinio mokėjimo ir, b) sumą, kurios Tiekėjas negrąžino). Tiekėjas Lietuvos Respublikoje ar užsienyje registruoto banko garantiją ar draudimo bendrovės laidavimo raštą turi iš anksto suderinti su Pirkėju. Pirkėjas sumoka Tiekėjui per Specialiosiose sutarties sąlygose numatytą terminą nuo išankstinio mokėjimo sąskaitos faktūros ir išankstinio mokėjimo grąžinimo garantijos gavimo dienos. Sumokėto avanso suma išskaitoma iš mokėjimo sumos. Tuo atveju, jei Sutartis neįvykdyta ar įvykdyta nepilnai, išmokėta ir neužskaityta avanso suma grąžinama Pirkėjui. Jei išankstinio mokėjimo grąžinimą užtikrinantis Lietuvos Respublikoje ar užsienyje registruotas bankas ar draudimo bendrovė taptų nemokiu (-ia), paskelbtų apie ketinimą nebevykdyti įsipareigojimų ar iš kitų aplinkybių būtų aišku, jog nebegalės įvykdyti prisiimtų įsipareigojimų, Pirkėjas turi teisę reikalauti, kad Tiekėjas pateiktų naują išankstinio mokėjimo grąžinimo užtikrinimą, atitinkantį šio Sutarties punkto reikalavimus.

6.11. Kai išmokėtas avansas, likusi Sutarties kaina sumokama pristačius visas Prekes. Kai avansas neišmokėtas (Tiekėjui nepaprašius ar nepateikus tinkamo išankstinio mokėjimo grąžinimo užtikrinimo), visa Sutarties kaina už pristatytas Prekes sumokama po Prekių pristatymo.

6.12. Kai išmokėtas avansas, už Prekes pradedama mokėti, kai užskaityta visa avanso suma.

***Sutarties punktas taikomas, kai papildomo įsigijimo galimybė pasirinkta Specialiosiose sutarties sąlygose (6.13 p.):***

6.13. Už Prekių sąraše nenurodytas, tačiau su viešojo pirkimo objektu susijusias Prekes bus apmokėta ne didesnėmis nei susitarimo pasirašymo (užsakymo pateikimo) dieną Tiekėjo prekybos vietoje, kataloge ar interneto svetainėje nurodytomis galiojančiomis šių Prekių kainomis arba, jei tokios kainos neskelbiamos, Tiekėjo pasiūlytomis, konkurencingomis ir rinką atitinkančiomis kainomis.

***Sutarties punktai taikomi, kai Specialiosiose sutarties sąlygose nustatoma Sutarties vykdymo išlaidų atlyginimo kainodara (6.14 - 6.16 p.):***

6.14. Sutartyje numatomos konkrečios išlaidos, įskaitytinos į Tiekėjui pagal Sutartį mokėtiną kainą. Pirkėjui pareikalavus, Tiekėjas privalo per Pirkėjo nustatytą terminą pateikti išlaidas pagrindžiančius trečiųjų šalių dokumentus.

6.15. Už prekių sąraše nenurodytas, tačiau su Sutarties objektu susijusias prekes bus apmokėta ne didesnėmis nei rinką atitinkančiomis kainomis.

6.16. Į faktiškai patirtas išlaidas negali būti įtrauktas Tiekėjo pelnas.

**7. PAPILDOMAS SUTARTIES ĮVYKDYMO UŽTIKRINIMAS**

***Šio skyriaus nuostatos taikomos tuomet, kai Sutarties Specialiosiose sutarties sąlygose numatyta, jog tinkamam Sutarties įvykdymui užtikrinti Tiekėjas turi pateikti bent vieną iš šiame skyriuje*** ***nurodytų papildomų užtikrinimo būdų.***

7.1. Sutarties įvykdymo užtikrinimo būdas ir vertės dydis nurodomas Specialiosiose sutarties sąlygose.

7.2. Tiekėjas ne vėliau kaip per 5 (penkias) darbo dienas nuo Sutarties pasirašymo dienos arba per kitą Specialiosiose sutarties sąlygose nustatytą terminą Sutarties prievolių įvykdymo užtikrinimui privalo pateikti Lietuvos Respublikoje ar užsienio valstybėje registruoto (-s) banko garantiją arba draudimo bendrovės laidavimo raštą su polisu, kuris turi būti savarankiškas reikalavimas. Taip pat Tiekėjas gali pasitelkti kitus Sutarties įvykdymo užtikrinimo būdus, jei jie nurodyti kaip tinkami Pirkimo dokumentuose.

7.3. Sutarties įvykdymo užtikrinimas turi būti besąlyginis ir neatšaukiamas bei galioti ne trumpiau kaip iki 30 (trisdešimtos) kalendorinės dienos, po Sutartyje numatyto, vėliausio sutartinių įsipareigojimų vykdymo termino pabaigos.

7.4. Jei Tiekėjas per Sutartyje nurodytą laikotarpį Sutarties įvykdymo užtikrinimo nepateikia, sutartis neįsigalioja ir laikoma, kad Tiekėjas atsisakė sudaryti Sutartį.

7.5. Sutarties įvykdymo užtikrinimas yra skirtas visų Tiekėjo sutartinių įsipareigojimų įvykdymo užtikrinimui, įskaitant, bet neapsiribojant, netesybų mokėjimui užtikrinti (jei tai yra numatyta Specialiosiose sutarties sąlygose). Jei Sutartis yra nutraukiama dėl bet kokios priežasties, Sutarties įvykdymo užtikrinimas gali būti panaudotas bet kokiai iš Tiekėjo Pirkėjui priklausančiai pinigų sumai susigrąžinti. Sutarties įvykdymo užtikrinimu Pirkėjas gali pasinaudoti, nepriklausomai nuo Sutarties nutraukimo.

7.6. Pirkėjas gali pasinaudoti Sutarties įvykdymo užtikrinimu, esant bet kuriai iš žemiau nurodytų aplinkybių:

7.6.1. Tiekėjas nevykdo arba netinkamai vykdo savo įsipareigojimus pagal Sutartį;

7.6.2. Tiekėjas, per protingai nustatytą laikotarpį, neįvykdo Pirkėjo nurodymo ištaisyti Prekių trūkumus;

7.6.3. jei dėl bet kokių Tiekėjo veiksmų (veikimo ar neveikimo) Pirkėjas patyrė nuostolius (įskaitant, bet neapribojant, papildomas išlaidas, negautas pajamas ar kitus tiesioginius ir netiesioginius nuostolius, delspinigius ir (arba) baudas (jei tai yra numatyta Specialiosiose sutarties sąlygose));

7.6.4. Tiekėjas be pateisinamos priežasties (ne Sutartyje nustatytais atvejais) vienašališkai nutraukia Sutartį.

7.7. Pratęsus Tiekėjo sutartinių įsipareigojimų įvykdymo terminą, Tiekėjas atitinkamai savo sąskaita ne vėliau kaip iki užtikrinimo galiojimo termino pabaigos turi pratęsti Sutarties įvykdymo užtikrinimui pateikto banko garantijos arba draudimo bendrovės laidavimo rašto galiojimo terminą ir pateikti Pirkėjui per 3 (tris) darbo dienas nuo termino pratęsimo dienos. Tiekėjas turi užtikrinti, kad pratęsiant Sutarties įvykdymo užtikrinimo terminą neatsirastų laikotarpis, per kurį Tiekėjo prievolių vykdymas būtų neužtikrintas.

7.8. Sutarties įvykdymo užtikrinimas ir (ar) užtikrinimą patvirtinantis dokumentas per 5 (penkias) darbo dienas nuo Tiekėjo rašytinio pareikalavimo pateikimo momento grąžinamas Tiekėjui, jei jis laiku ir tinkamai įvykdė visus sutartinius įsipareigojimus arba Sutarties įvykdymo užtikrinimas tapo nebereikalingas dėl kitų priežasčių.

7.9.Kai Sutarties trukmė ilgesnė nei 1 (vieneri) metai, Tiekėjas gali pateikti tokios pat vertės dydžio Sutarties įvykdymo užtikrinimą, kaip nurodyta Specialiosiose sutarties sąlygose, ne visam Sutarties galiojimui, tačiau ne trumpesniam nei 1 (vienerių) metų laikotarpiui. Tokiu atveju, Sutarties įvykdymo užtikrinimo galiojimo terminą Tiekėjas privalo pratęsti ne vėliau nei pasibaigia pateikto Sutarties įvykdymo užtikrinimo galiojimo terminas. Sutarties įvykdymo užtikrinimo galiojimo termino pratęsimo (kai Sutarties užtikrinimas pateiktas trumpesniam laikui, nei Sutarties galiojimas) tvarkos pažeidimas laikomas **esminiu Sutarties pažeidimu**.

**8. PREKIŲ KOKYBĖ, PERDAVIMO IR PRIĖMIMO TVARKA**

8.1. Tiekėjas pristato Prekes Pirkėjui „DDP“ (pristatyta, muitas sumokėtas) sąlygomis pagal „Incoterms“ taisykles, įskaitant Prekių iškrovimą ir (ar) perdavimą Pirkėjui jo nurodytoje vietoje.

8.2. Prekių atsitiktinio žuvimo ar sugedimo rizika pereina Pirkėjui tuo metu, kai Tiekėjas jas perduoda Pirkėjui. Jeigu Tiekėjas pristatė Prekes laikantis Sutarties nuostatų ir apie tai raštu informavo Pirkėją, tačiau Pirkėjas dėl savo kaltės jų nepriėmė, Prekių atsitiktinio žuvimo ar sugedimo rizika pereina Pirkėjui nuo raštu gautos informacijos apie Prekių pristatymą momento.

8.3. Prekių pakuotė turi atitikti atsparumo pakrovimo ir iškrovimo darbams reikalavimus, apsaugoti nuo meteorologinių ir kitų veiksnių įtakos Prekių gabenimo ir sandėliavimo metu.

8.4. Su Prekėmis turi būti pateikti visi tinkamam jų naudojimui būtini dokumentai (Prekių naudojimo ir priežiūros instrukcijos ir pan.). Jeigu Techninėje specifikacijoje nėra nurodoma kitaip, Prekių tinkamam naudojimui būtini dokumentai turi būti pateikiami lietuvių kalba.

8.5. Jeigu pagal Sutarties objektą Prekių perdavimo – priėmimo aktas, kaip atskiras dokumentas, nebūtinas, Šalys sulygsta, ir tai aiškiai nurodyta sąskaitoje faktūroje, Prekių perdavimo-priėmimo aktu laikyti ir Šalių tinkamai įgaliotų asmenų patvirtintą ir pasirašytą sąskaitą faktūrą.

8.6. Prekės perduodamos Sutarties šalims pasirašant Prekių perdavimo–priėmimo aktą, kuris pasirašomas 2 (dviem) vienodą teisinę galią turinčiais egzemplioriais po vieną kiekvienai šaliai. Šalys sulygsta, kad jei tai aiškiai nurodyta sąskaitoje-faktūroje, priėmimo-perdavimo aktu laikyti ir Šalių tinkamai įgaliotų asmenų patvirtintą ir pasirašytą sąskaitą – faktūrą (toliau – priėmimo perdavimo aktas). Tiekėjas pasirūpina, kad Prekės būtų pristatytos į priėmimo vietą (-as), iš anksto suderinus su Pirkėju. Pirkėjas įsipareigoja priimti tinkamai ir laiku pristatytas Prekes, atitinkančias Sutartyje, Techninėje specifikacijoje ir Lietuvos Respublikoje galiojančiuose teisės aktuose nustatytus reikalavimus, pasirašydamas Prekių perdavimo–priėmimo aktą ne vėliau kaip per 5 (penkias) darbo dienas nuo Tiekėjo kreipimosi dienos, arba per šį terminą nurodyti pristatytų Prekių trūkumus Tiekėjui. Nuosavybės teisės į Prekes pereina Pirkėjui nuo Prekių perdavimo–priėmimo akto pasirašymo momento. Abiem šalims pasirašius Prekių perdavimo–priėmimo aktą, Tiekėjas įsipareigoja ne vėliau kaip per 2 (dvi) darbo dienas Sutartyje nustatyta tvarka pateikti sąskaitą faktūrą, jei sąskaita faktūra pagal Sutarties 8.5 p. neprilyginama priėmimo perdavimo aktui.

8.7. Tiekėjas garantuoja, kad Prekių perdavimo–priėmimo aktu perduotos Prekės atitinka Sutartyje, Techninėje specifikacijoje ir Lietuvos Respublikoje galiojančiuose teisės aktuose nustatytus reikalavimus. Jeigu Prekių perdavimo ir priėmimo metu nustatoma, kad Prekės neatitinka Sutartyje, Techninėje specifikacijoje ir (ar) Lietuvos Respublikoje galiojančiuose teisės aktuose nustatytų reikalavimų, Pirkėjas turi teisę nepasirašyti Prekių perdavimo–priėmimo akto, raštu Tiekėjui nurodydamas pristatytų Prekių trūkumus. Tiekėjas, gavęs šiame Sutarties punkte nurodytą Pirkėjo pranešimą, privalo pristatyti Pirkėjui Sutarties, Techninės specifikacijos ir (ar) Lietuvos Respublikoje galiojančių teisės aktų nustatytus reikalavimus atitinkančias Prekes arba visus Pirkėjo nurodytus Prekių trūkumus pašalinti taip, kad Pirkėjui perduodamos Prekės visiškai atitiktų Sutarties, Techninės specifikacijos ir (ar) Lietuvos Respublikoje galiojančių teisės aktų nustatytus reikalavimus.

8.8. Jeigu Tiekėjas per Pirkėjo nurodytą protingą terminą Pirkėjo nurodytų Prekių trūkumų nepašalina ir nepristato Sutarties, Techninės specifikacijos ir (ar) Lietuvos Respublikoje galiojančių teisės aktų nustatytų reikalavimų atitinkančių Prekių, Pirkėjas įgyja teisę imtis visų reikiamų savo teisių gynybos priemonių, įskaitant bet neapsiribojant, Sutartyje numatytų netesybų taikymą, Sutarties nutraukimą ir (arba) Sutarties įvykdymo užtikrinimo priemonių taikymą bei nuostolių išieškojimą.

8.9. Jei Prekių gamintojas nebegamina Pasiūlyme nurodyto modelio Prekių ir Tiekėjas pateikia Pirkėjui tai patvirtinantį gamintojo raštą ar nuorodą į gamintojo oficialiai skelbiamą informaciją, Tiekėjas gali pristatyti Pirkėjui to paties gamintojo kito modelio prekę nei nurodyta Pasiūlyme, atitinkančią Techninės specifikacijos reikalavimus. Jei gamintojas nebegamina Pasiūlyme nurodytų ir Techninę specifikaciją atitinkančių prekių ir Tiekėjas pateikia Pirkėjui tai patvirtinantį gamintojo raštą ar nuorodą į gamintojo oficialiai skelbiamą informaciją, Tiekėjas gali pristatyti Pirkėjui kito gamintojo prekę nei nurodyta Pasiūlyme, atitinkančią Techninės specifikacijos reikalavimus. Jeigu Pirkimo procedūrų metu Tiekėjas buvo pateikęs Prekių pavyzdžius, tokiu atveju, Prekės turi būti ne prastesnės kokybės nei pavyzdžiai. Šios Prekės turi būti pristatytos už ne didesnę nei Pasiūlyme nurodytą kainą. Norėdamas pasinaudoti šiuo Sutarties punktu, Tiekėjas turi raštu kreiptis į Pirkėją ir gauti jo rašytinį sutikimą.

***Sutarties punktas taikomas, kai Specialiosiose sutarties sąlygose numatytas Prekių tiekimas etapais/ periodiškai (8.10 p.):***

8.10. Jei Prekės tiekiamos etapais / periodiškai, nustatoma tokia Prekių tiekimo, perdavimo ir priėmimo tvarka:

8.10.1. Patiektų Prekių etapas/ periodas priimamas abiem Šalims pasirašius Prekių priėmimo – perdavimo aktą arba sąskaitą faktūrą, kaip numatyta šių sąlygų 8.5 p.

8.10.2. Pirkėjas pasirašo Prekių priėmimo – perdavimo aktą su sąlyga, kad buvo priimti visi ankstesni etapai. Baigus tiekti Prekes, Pirkėjui pateikiama galutinė pristatytų Prekių ataskaita ir, ją patvirtinus, pasirašomas galutinis pristatytų Prekių priėmimo – perdavimo aktas *(taikoma, jei Prekės tiekiamos etapais*).

8.10.3. Bet kurio Prekių pristatymo etapo atlikimo terminas, susijęs su ankstesniojo Prekių pristatymo etapo atlikimu, nebus pratęstas, jei Pirkėjas nepasirašys ankstesniojo etapo Prekių priėmimo-perdavimo akto dėl Tiekėjo kaltės (*taikoma, jei Prekės tiekiamos etapais*).

8.10.4. Jei Pirkėjas pateikia pastabas su etapo/periodo atlikimu susijusiems dokumentams, su etapo/ periodo atlikimu susijusių dokumentų pateikimo ir atmetimo procedūra gali būti kartojama iki tol, kol bus atlikti reikiami pataisymai atsižvelgiant į visas motyvuotas Pirkėjo pastabas ir etapas/ periodas bus įvykdytas tinkamai, nepaisant delspinigių skaičiavimo.

**9. GARANTINIAI ĮSIPAREIGOJIMAI**

9.1. Tiekėjas užtikrina, kad Prekės yra naujos, nenaudotos, kokybiškos, neturi paslėptų trūkumų ir defektų (dizaino, medžiagų, gamybos ir (ar) kt.), tinkamos naudoti pagal jų paskirtį, atitinka Sutartyje ir Techninėje specifikacijoje nustatytus reikalavimus, taip pat perkamų Prekių pavyzdžius, modelius ar aprašymus, Prekių dydį ir (ar) svorį bei daiktų kokybę nustatančių dokumentų reikalavimus.

9.2. Garantinių įsipareigojimų terminas Prekėms nustatytas Lietuvos Respublikos civiliniame kodekse ir 1999 m. gegužės 25 d. Europos Parlamento ir Tarybos direktyvoje Nr. 1999/44/EB. Garantinis terminas visoms Prekėms ar jų dalims įsigalioja nuo Prekių ar jų dalių priėmimo dienos.

9.3. Pastebėjus Prekių trūkumus, Pirkėjas bet kuriuo garantinio termino metu gali pareikšti pretenzijas Tiekėjui dėl Prekių kokybės. Pirkėjas surašo aktą dėl trūkumų ir išsiunčia Tiekėjui el. paštu, faksu ar paštu, ar pasirašytinai per kurjerį, nurodant Tiekėjui jį pasirašyti ir atsiųsti Pirkėjui per 3 (tris) kalendorines dienas faksu, arba pasirašytinai per kurjerį. Tiekėjui neatsiuntus pasirašyto akto dėl trūkumų ar motyvuoto atsisakymo pripažinti trūkumus, laikoma, kad Tiekėjas trūkumus pripažino. Tiekėjui trūkumus nepripažinus, Šalys tariasi dėl nepriklausomos ekspertizės skyrimo, o nepavykus susitarti per 3 (tris) kalendorines dienas, Pirkėjas savo pasirinkimu atlieka ekspertizę. Ekspertizės išlaidas padengia:

9.3.1. jei Prekės atitinka Sutartyje nurodytus reikalavimus – Pirkėjas;

9.3.2. jei Prekės neatitinka Sutarties reikalavimų – Tiekėjas.

9.4. Ekspertizės išvados Šalims yra privalomos. Prekėms, kurių trūkumų Tiekėjas nepripažino, per 10 (dešimt) kalendorinių dienų nuo trūkumų akto pasirašymo Tiekėjas pateikia Pirkėjui būtiną ekspertizei dokumentaciją. Jei Tiekėjas reikalaujamos dokumentacijos nustatytu laiku nepateikė, laikoma, kad jis Pirkėjo nustatytus trūkumus pripažino.

***Kiti garantiniai įsipareigojimai, taikomi pagal poreikį, atsižvelgiant į pirkimo objektą (9.5 – 9.11 p.):***

9.5. Garantija turi būti taikoma visiems ir bet kokiems nustatytiems Prekių trūkumams ir gedimams, išskyrus tokius trūkumus ir gedimus, kurie atsiranda Pirkėjui pažeidus Prekių eksploatavimo sąlygas, kurios nurodytos Tiekėjo pateiktoje Prekių naudojimo instrukcijoje. Garantija apima ir montavimo, dokumentų, susijusių su Prekėmis, trūkumų ištaisymą, t. y. garantija taikoma visam Techninėje specifikacijoje ir Pasiūlyme nurodytam pirkimo objektui.

9.6. Garantinio laikotarpio metu Tiekėjas turi užtikrinti nemokamą Prekių techninę priežiūrą, remontą, įskaitant Prekių dalių pakeitimą naujomis, bei nustatytų techninių galimybių atkūrimą arba nemokamą Prekių pakeitimą naujomis analogiškomis Prekėmis.

9.7. Garantinio laikotarpio metu techninis aptarnavimas turi būti organizuojamas ne vėliau kaip per 24 (dvidešimt keturias) val. nuo Pirkėjo pranešimo Tiekėjui apie gedimą (išskyrus poilsio ir švenčių dienas), jeigu šalys konkrečiu atveju nesusitaria kitaip. Tiekėjas turi užtikrinti, kad techninis aptarnavimas būtų atliekamas tik kvalifikuoto (-ų) specialisto (-ų).

9.8. Garantinis terminas stabdomas nuo Pirkėjo pranešimo Tiekėjui apie gedimą iki kol Tiekėjas pašalina gedimą ir atitinkamai pratęsiamas tokiam laikotarpiui, per kurį Pirkėjas negalėjo naudotis Prekėmis.

9.9. Jei Tiekėjas pakeičia Prekes ar Prekių dalis naujomis, tai naujoms Prekėms ar jų dalims taikomas toks pats Techninėje specifikacijoje nurodytas garantinis terminas.

9.10. Garantijos negalioja, jeigu defektai atsiranda dėl to, kad Pirkėjas nesilaikė aptarnavimo, priežiūros ir eksploatacijos instrukcijų.

9.11. Garantinio laikotarpio metu nustatytus trūkumus Tiekėjas įsipareigoja savo sąskaita per 20 (dvidešimt) kalendorinių dienų nuo trūkumų akto ar ekspertizės išvadų išsiuntimo dienos pašalinti trūkumus, taip pat atlyginti visas dėl to Pirkėjo turėtas išlaidas bei nuostolius. Naujai pristatytoms Prekėms galioja tos pačios garantinės sąlygos ir terminai, aptarti Sutartyje ir / ar jos prieduose.

**10. ŠALIŲ ATSAKOMYBĖ**

10.1. Sutarties šalių atsakomybė yra nustatoma pagal galiojančius Lietuvos Respublikos teisės aktus ir Sutartį. Šalys įsipareigoja tinkamai vykdyti savo įsipareigojimus, prisiimtus Sutartimi, ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos Sutarties šalies prisiimtų įsipareigojimų įvykdymą.

10.2. Pirkėjui laiku nesumokėjus Tiekėjui dėl Pirkėjo kaltės, Tiekėjas turi teisę reikalauti 0,02 (dviejų šimtųjų) proc. dydžio delspinigių nuo vėluojamos sumokėti sumos už kiekvieną uždelstą kalendorinę dieną (jeigu Specialiosiose sutarties sąlygose nenumatytas kitas delspinigių/baudos dydis).

10.3. Jeigu Tiekėjas nevykdo, netinkamai vykdo ar vėluoja vykdyti sutartinius įsipareigojimus per Sutartyje ir (ar) Techninėje specifikacijoje nurodytus terminus, Pirkėjui raštu pareikalavus, Tiekėjas turi sumokėti 0,02 (dviejų šimtųjų) proc. dydžio (jeigu Specialiosiose sutarties sąlygose nenumatytas kitas delspinigių/baudos dydis) delspinigius nuo neįvykdytų įsipareigojimų ar Pradinės sutarties vertės , už kiekvieną uždelstą vykdyti ar ištaisyti netinkamai vykdomus sutartinius įsipareigojimus dieną. Pirkėjas delspinigius Tiekėjui gali išskaičiuoti iš Tiekėjui pagal Sutartį mokėtinų sumų.

10.4. Netesybų sumokėjimas neatleidžia Sutarties šalių nuo pareigos vykdyti Sutartyje prisiimtus įsipareigojimus.

10.5. Nutraukus Sutartį dėl Tiekėjo padaryto esminio Sutarties pažeidimo, Tiekėjas privalo sumokėti Specialiosiose sutarties sąlygose nurodytą baudą, kuri laikytina minimaliais Pirkėjo nuostoliais. Baudos sumokėjimas nesiejamas su visišku Pirkėjo patirtų nuostolių atlyginimu ir neatleidžia Tiekėjo nuo pareigos juos visiškai atlyginti. Pirkėjas turi teisę išskaičiuoti baudą iš Tiekėjui mokėtinų sumų, o jei mokėtinų sumų nėra, Tiekėjas privalo sumokėti baudą per 5 (penkias) darbo dienas nuo Pirkėjo rašytinio pareikalavimo gavimo dienos.

10.6. Jei Tiekėjas, vykdydamas Sutartį, nesilaiko galiojančių teisės aktų reikalavimų arba nevykdo arba netinkamai vykdo šioje Sutartyje numatytus įsipareigojimus, ir dėl to bet kuris trečiasis asmuo (kompetentingos įgaliotos valstybinės institucijos ar organizacijos ir pan.) pritaiko baudas ar kitas sankcijas Pirkėjui, ir (ar) Pirkėjas patiria nuostolių, Tiekėjas įsipareigoja atlyginti Pirkėjui visus jo dėl to patirtus tiesioginius ir netiesioginius nuostolius ar žalą bei papildomas išlaidas.

10.7. Tiekėjas visais atvejais atsako už Prekių tiekimo metu jo pasitelktų asmenų padarytus nuostolius ar žalą, nepriklausomai nuo to, ar tokie nuostoliai ar žala būtų padaryta Pirkėjui, jo darbuotojams ar bet kokiems tretiesiems asmenims ir jų turtui.

10.8. Tiekėjui netinkamai vykdant savo sutartinius įsipareigojimus Pirkėjas turi teisę, neapribodamas kitų, Sutartyje ir teisės aktuose numatytų savo teisių gynimo priemonių taikymo galimybių, už įsipareigojimų nevykdymą taikyti vienašalį išskaitymą iš visų pagal Sutartį Tiekėjui mokėtinų sumų (pranešant prieš tai Tiekėjui raštu), o, jei jų nepakaktų, ir iš Tiekėjo pateiktų prievolių įvykdymo užtikrinimų (pranešant prieš tai Tiekėjui raštu), Sutartyje nurodytoms netesyboms bei visiems savo patirtiems nuostoliams padengti. Ši nuostata galioja nepaisant Sutarties nutraukimo bei kitų sankcijų taikymo.

10.9. Šalys susitaria, kad Sutartyje nustatytos netesybos nėra nepagrįstai didelės – netesybos laikomos teisingomis ir minimaliomis neginčijamomis nukentėjusios Šalies patirtų nuostolių sumomis, patirtomis dėl Šalies padaryto Sutarties pažeidimo.

**11. NENUGALIMOS JĖGOS (FORCE MAJEURE) APLINKYBĖS**

11.1. Šalis atleidžiama nuo atsakomybės už Sutarties neįvykdymą, jeigu ji įrodo, kad Sutartis neįvykdyta dėl aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui (force majeure).

11.2. Nenugalimos jėgos aplinkybėmis laikomos aplinkybės, nurodytos Civilinio kodekso 6.212 str. ir Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840 „Dėl atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“.

11.3. Šalis negalinti vykdyti pagal Sutartį savo įsipareigojimų dėl nenugalimos jėgos aplinkybių veikimo privalo raštu apie tai pranešti kitai Šaliai per 10 (dešimt) dienų nuo tokių aplinkybių atsiradimo pradžios.

11.4. Nenugalimos jėgos aplinkybėms pasibaigus, toliau vykdomi Sutartyje numatyti Šalių įsipareigojimai, jei Šalys nesusitaria kitaip.

11.5. Jeigu nenugalimos jėgos aplinkybės trunka ilgiau kaip 30 (trisdešimt) kalendorinių dienų, tuomet Šalis turi teisę nutraukti Sutartį, įspėdama apie tai kitą Šalį prieš 30 (trisdešimt) kalendorinių dienų. Jei pasibaigus šiam 30 (trisdešimties) kalendorinių dienų įspėjimo laikotarpiui nenugalimos jėgos aplinkybės vis dar tęsiasi, Sutartis nutraukiama ir pagal Sutarties sąlygas Šalys atleidžiamos nuo tolesnio Sutarties vykdymo.

**12. SUTARTIES GALIOJIMAS, STABDYMAS IR PRATĘSIMAS**

12.1. Sutartis įsigalioja ją pasirašius abiem Šalims ir Tiekėjui pateikus reikalaujamą Sutarties įvykdymo užtikrinimą (jeigu Specialiosiose sutarties sąlygose nustatyta, kad reikalaujama, jog Sutarties įvykdymas būtų užtikrinamas Lietuvos Respublikoje ar užsienyje registruoto banko garantija ar draudimo bendrovės laidavimu) bei galioja iki visiško Sutarties Šalių sutartinių įsipareigojimų įvykdymo arba Sutarties nutraukimo Sutartyje ar įstatymuose nustatytais atvejais.

12.2. Jei kuri nors Sutarties nuostata tampa ar pripažįstama visiškai ar iš dalies negaliojančia, tai neturi įtakos kitų Sutarties nuostatų galiojimui.

12.3. Šalis turi prašyti kitos Šalies sustabdyti Sutartyje numatytų Prekių tiekimą ne vėliau kaip per 3 (tris) darbo dienas (esant Nenugalimos jėgos aplinkybėms – per 11.3 p. nurodytą terminą) susidarius Sutarties 12.4 p. nurodytoms aplinkybėms ir pateikti duomenis apie aplinkybes, lemiančias Prekių pristatymo termino sustabdymą.

12.4. Prekių tiekimas gali būti stabdomas ir/ arba Prekių tiekimo terminas nukeliamas esant bent vienai iš šių aplinkybių, ne ilgesniam laikotarpiui, nei nurodytos aplinkybės tęsiasi:

12.4.1. esant 11 skyriuje numatytoms aplinkybėms „Nenugalimos jėgos (force majeure) aplinkybės“ – Sutarties vykdymo terminai stabdomi nuo kliūties atsiradimo momento arba jeigu apie ją nėra laiku pranešta, nuo pranešimo momento ir atnaujinami kai minėtos aplinkybės nebetrukdo vykdyti Sutarties;

12.4.2. esant bet kokiam uždelsimui, kliūtims ar trukdymams, atsiradusiems dėl Pirkėjo kaltės;

12.4.3. esant bet kokiam uždelsimui, kliūtims ar trukdymams, sukeltiems Tiekėjui kitų trečiųjų asmenų ne dėl Tiekėjo ne laiku ar netinkamai pagal Sutarties sąlygas ir tvarką pristatytų Prekių;

12.4.4. Sutarties sustabdymo būtinybė atsirado dėl kitų nenumatytų aplinkybių, jei tokių aplinkybių kiekviena Sutarties šalis, būdama protinga ir apdairi, negalėjo iš anksto numatyti;

12.4.5. jei manoma, kad dėl esminių Sutarties pažeidimų Sutartis tampa negaliojančia, – kad būtų galima patikrinti, ar iš tikrųjų buvo padaryti esminiai Sutarties pažeidimai. Jei įtarimai nepasitvirtina, Sutartis vėl pradedama vykdyti;

12.4.6. Sutarties stabdymo būtinybė atsirado dėl sustabdyto Pirkėjui Prekių pirkimui skirto finansavimo.

12.5. Atsiradus Sutarties 12.4 p. numatytoms aplinkybėms ir Pirkėjui pripažinus Tiekėjo nurodytas aplinkybes (jei prašymą sustabdyti Sutartyje numatytų Prekių tiekimą teikia Tiekėjas) pateisinamomis, nepriklausančiomis nuo Tiekėjo, Pirkėjas priima sprendimą dėl Prekių pristatymo termino stabdymo ir informuoja Tiekėją apie tai raštu per 5 (penkias) darbo dienas nuo 12.4 p. numatytų aplinkybių atsiradimo ir/arba Tiekėjo prašymo sustabdyti Sutartyje numatytų Prekių tiekimą gavimo.

12.6. Tiekėjas privalo nedelsiant, bet ne vėliau kaip per 1 (vieną) darbo dieną, sustabdyti Prekių arba jų dalies tiekimą, gavęs raštišką pranešimą iš Pirkėjo, kuriame prašoma sustabdyti Sutartyje numatytų Prekių arba jų dalies tiekimą.

12.7. Šalys susitaria, kad Sutartyje numatytų Prekių tiekimo sustabdymo terminas į Sutarties vykdymo terminą nėra įskaičiuojamas, jo metu Prekės neteikiamos ir už šį periodą Pirkėjas Tiekėjui nemoka jokių periodinių mokėjimų, baudų ar prastovų. Šalys taip pat susitaria, kad Prekių tiekimo sustabdymas nereiškia Sutarties nutraukimo.

12.8. Prekių tiekimo termino pratęsimas, atnaujinimas įforminamas Šalių rašytiniu susitarimu, kuris tampa neatsiejama Sutarties dalimi.

12.9. Prekių tiekimo terminas gali būti pratęsiamas šiais atvejais:

12.9.1. kai baigiasi 12.5 p. esančios aplinkybės;

12.9.2. kai numatoma galimybė įsigyti papildomą Prekių kiekį pagal šią Sutartį ir dėl to reikalinga pratęsti Prekių tiekimo terminą;

12.9.3. kai dėl valdžios institucijų sprendimų, teisės aktų pasikeitimų, dėl Pirkėjo veiksmų ir kitų Specialiose sutarties sąlygose nurodytų aplinkybių, sąlygojančių Prekių tiekimo termino pratęsimą, reikalinga partęsti Prekių tiekimo terminą.

***Sutarties punktas taikomas, jeigu Prekės turi būti pristatytos iki konkrečios datos (12.10 p.):***

12.10. Šalys turi teisę atnaujinti (po prekių teikimo stabdymo) ir (arba) pratęsti Sutartyje numatytų Prekių teikimą Sutartyje nustatytais atvejais, pranešant apie tai kitai Šaliai raštu. Šalims sutarus pratęsti Prekių teikimo terminą, numatytą Specialiųjų sutarties sąlygų 2.1 p., jis pratęsiamas tokiam laikotarpiui ir tokiomis sąlygomis, kaip numatyta Specialiųjų sutarties sąlygų 7.1 p. arba tokiam laikotarpiui, kuriam Prekių teikimas (Sutarties vykdymas) buvo sustabdytas.

***Sutarties punktas taikomas, jeigu Prekės turi būti pristatytos per konkretų terminą (12.11 p.):***

12.11. Šalys turi teisę atnaujinti (po prekių teikimo stabdymo) ir (arba) pratęsti Sutartyje numatytų Prekių teikimą Sutartyje nustatytais atvejais, pranešant apie tai kitai Šaliai raštu. Šalims sutarus pratęsti Sutarties terminą, numatytą Specialiųjų sutarties sąlygų 2.1 p., jis pratęsiamas tokiam laikotarpiui ir tokiomis sąlygomis, kaip numatyta Specialiųjų sutarties sąlygų 7.1 p. arba jis atnaujinamas terminui, kuris buvo likęs Prekių teikimui (Sutarties vykdymui) iki Sutarties vykdymo sustabdymo.

12.12. Kitais nei šiame skyriuje nustatytais atvejais Sutartis gali būti pratęsiama tik vadovaujantis VPĮ 89 str. nuostatomis.

**13. SUTARTIES NUTRAUKIMAS IR KEITIMAS**

13.1. Sutartis gali būti nutraukta:

13.1.1. rašytiniu abipusiu šalių susitarimu (išskyrus, esant esminiam Sutarties pažeidimui);

13.1.2. Sutartyje nustatytais atvejais ir tvarka;

13.1.3. kitais Civilinio kodekso ir (ar) VPĮ nustatytais atvejais.

13.2. Pirkėjas, nesikreipdamas į teismą, gali vienašališkai nutraukti Sutartį, raštu įspėjęs Tiekėją prieš 10 (dešimt) kalendorinių dienų, jeigu:

13.2.1. Tiekėjui iškeliama restruktūrizavimo arba bankroto byla, Tiekėjas likviduojamas, sustabdo savo ūkinę veiklą arba kai įstatymuose ar kituose teisės aktuose nustatyta tvarka susidaro analogiška situacija ir šios aplinkybės trukdo tinkamai laiku vykdyti Sutartimi prisiimtus įsipareigojimus;

13.2.2. esant esminiam Sutarties pažeidimui, kaip tai numatyta Sutartyje ir (ar) Civiliniame kodekse ir Specialiosiose sutarties sąlygose.

13.2.3. Sutartis buvo pakeista pažeidžiant VPĮ 89 str.;

13.2.4. paaiškėjo, kad Tiekėjas, su kuriuo sudaryta Sutartis, turėjo būti pašalintas iš viešojo pirkimo procedūros pagal VPĮ 46 str. 1 d.;

13.2.5. paaiškėjo, kad su Tiekėju neturėjo būti sudaryta Sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/24/ES.

***Sutarties punktas taikomas, jeigu Pirkėjas rezervavo teisę viešajame pirkime dalyvauti tik VPĮ 23 ar 24 str. nurodytiems tiekėjams) (13.2.6 p.):***

13.2.6. Tiekėjas (ar bent vienas iš Tiekėjo dalyvių, kai Tiekėjas yra ūkio subjektų grupė) prarado VPĮ 23 ar 24 str. nurodytą statusą arba tokį statusą prarado Subtiekėjas ir Tiekėjas tokio Subtiekėjo kitu negali pakeisti, reikalavimus atitinkančiu Subtiekėju, o be Subtiekėjo pats negali įvykdyti Sutarties;

***Sutarties punktas taikomas, jeigu Pirkėjas veikia*** ***gynybos srityje, valdo ypatingos svarbos informacinę infrastruktūrą ar veikia srityse, kurios laikomos nacionaliniam saugumui užtikrinti strategiškai svarbių ūkio sektorių dalimi (13.2.7 p.):***

13.2.7. Lietuvos Respublikos Vyriausybė Nacionaliniam saugumui užtikrinti svarbių objektų apsaugos įstatymo nustatyta tvarka priima sprendimą, patvirtinantį, kad Sutartis (jo pakeitimas) laikomas keliančiu riziką ar neatitinka nacionalinio saugumo interesų;

***Sutarties punktas taikomas, jeigu Pirkėjas veikia gynybos srityje, valdo ypatingos svarbos informacinę infrastruktūrą, veikia srityse, kurios laikomos nacionaliniam saugumui užtikrinti strategiškai svarbių ūkio sektorių dalimi, ar įrašyta į Saugiojo tinklo naudotojų sąrašą, o įsigyjamos prekės patenka į pirkimų, kurių objektų BVPŽ kodai nurodomi VPĮ 92 str. 13 d., sąrašą (13.2.8 p.)***

13.2.8. Sutarties vykdymo metu paaiškėja, kad Sutartis (jos pakeitimas) laikomas keliančiu grėsmę nacionaliniam saugumui, taip kaip tai nurodyta ir apibrėžta Viešųjų pirkimų įstatyme. Pirkėjas, Sutarties galiojimo laikotarpiu, kilus įtarimui ar gavus atitinkamos informacijos, kad Sutartis (jos pakeitimas) kelią grėsmę nacionaliniam saugumui, turi įsitikinti ir paprašyti Tiekėjo pateikti atitinkamus dokumentus dėl punkte nurodytos informacijos patvirtinimo ar paneigimo.

***Sutarties punktas taikomas tik Tarptautinio pirkimo atveju (13.3 p.):***

13.3. Pirkėjas, nesikreipdamas į teismą, gali vienašališkai nutraukti Sutartį, raštu įspėjęs Tiekėją apie Sutarties nutraukimą ne vėliau kaip prieš 5 (penkias) kalendorines dienas 2022 m. balandžio 8 d. Tarybos Reglamento (ES) 2022/576, kuriuo iš dalies keičiamas Reglamentas (ES) Nr. 833/2014 dėl ribojamųjų priemonių atsižvelgiant į Rusijos veiksmus, nustatytais pagrindais.

13.4. Tiekėjas, nesikreipdamas į teismą, gali vienašališkai nutraukti Sutartį, raštu įspėjęs Pirkėją apie Sutarties nutraukimą ne vėliau kaip prieš 20 (dvidešimt) kalendorinių dienų, jeigu Pirkėjas ne dėl Tiekėjo kaltės arba nenugalimos jėgos aplinkybių vėluoja atlikti mokėjimą daugiau kaip 30 (trisdešimt) kalendorinių dienų ar padaro kitą esminį Sutarties pažeidimą, kaip tai numatyta Civiliniame kodekse;

13.5. Pirkėjas, nesant Tiekėjo kaltės, turi teisę vienašališkai nutraukti Sutartį įspėjęs apie tai Tiekėją ne vėliau kaip prieš 30 (trisdešimt) kalendorinių dienų, nepaisydamas to, kad Tiekėjas jau pradėjo ją vykdyti. Šiuo atveju Pirkėjas privalo sumokėti Tiekėjui už iki Sutarties nutraukimo tinkamas ir sutarties sąlygas atitinkančias pristatytas Prekes ir atlyginti kitas protingas išlaidas, kurias Tiekėjas, norėdamas įvykdyti sutartį, padarė iki pranešimo apie sutarties nutraukimą gavimo iš Pirkėjo momento.

13.6. Sutarties sąlygos Sutarties galiojimo laikotarpiu gali būti keičiamos Sutartyje ir VPĮ nustatyta tvarka ir atvejais. Sutarties keitimas galioja tik tuo atveju, jeigu jis yra sudaromas rašytiniu Sutarties šalių susitarimu. Šalių susitarimai dėl Sutarties keitimo tampa neatskiriama Sutarties dalimi.

13.7. Sutarties sąlygų keitimu nebus laikomas Sutarties sąlygų koregavimas Sutartyje numatytais atvejais, jeigu pakeitimo sąlygos buvo aiškiai, tiksliai ir nedviprasmiškai suformuluotos Pirkimo dokumentuose.

13.8. Šalis, inicijuojanti Sutarties pakeitimą, pateikia kitai Šaliai raštišką prašymą keisti Sutarties sąlygas bei dokumentus, pagrindžiančius prašyme nurodytas aplinkybes, argumentus ir paaiškinimus, ar jų kopijas. Į pateiktą prašymą pakeisti atitinkamą Sutarties sąlygą kita Šalis motyvuotai atsako per 5 (penkias) darbo dienas. Šalims nesutarus dėl Sutarties sąlygų keitimo, Sutartis nekeičiama išskyrus Bendrųjų sutarties sąlygų 6.3.3 p. nustatytus atvejus. Šalis negali atsisakyti perskaičiuoti Sutarties kainą, jeigu tenkinamos Specialiose sutarties sąlygose nustatytos perskaičiavimo sąlygos. Šalims tarpusavyje susitarus dėl Sutarties sąlygų keitimo, Sutarties keitimai įforminami Šalių susitarimu, kuris yra neatskiriama Sutarties dalis.

13.9. Sutarties nutraukimas nepanaikina teisės reikalauti sumokėti netesybas, numatytas Sutartyje už sutartinių įsipareigojimų nevykdymą ar netinkamą vykdymą iki Sutarties nutraukimo, ir atlyginti nuostolius, patirtus dėl įsipareigojimų nevykdymo ar netinkamo vykdymo pagal šią Sutartį, kaip numatyta Sutarties nuostatose.

13.10. Jei Pirkėjas sustabdo Prekių tiekimą daugiau nei 60 (šešiasdešimčiai) dienų ne dėl Tiekėjo kaltės ir ne dėl aplinkybių, kurių atsiradimo rizika tenka Tiekėjui, Tiekėjas gali rašytiniu pranešimu pareikalauti leidimo atnaujinti Prekių tiekimą per 30 (trisdešimt) kalendorinių dienų, o tokio leidimo negavęs Sutartį nutraukti apie tai raštu pranešdamas Pirkėjui.

13.11. Jeigu Prekių tiekimas sustabdomas ilgiau nei 90 (devyniasdešimčiai) dienų, kiekviena Sutarties Šalis gali vienašališkai nutraukti Sutartį, pranešdama apie tai kitai Šaliai raštu Sutartyje nustatyta tvarka.

**14. SUBTIEKĖJŲ PASITELKIMAS IR KEITIMAS**

14.1. Sutarties vykdymui Tiekėjas pasitelkia savo Pasiūlyme nurodytus: subtiekėjus, kurių kvalifikacija remiasi tiekėjas, kitus Pasiūlyme nurodytus ir Sutarties sudarymo metu žinomus subtiekėjus, ūkio subjektus (-ą), kurių pajėgumais remiasi tiekėjas (šiems ūkio subjektams taikoma subtiekėjų keitimo tvarka) ir nurodo juos Specialiosiose sutarties sąlygose.

14.2. Tiekėjas atsako už visus pagal Sutartį prisiimtus įsipareigojimus, nepaisant to, ar jiems vykdyti bus pasitelkiami Subtiekėjai.

14.3. Sudarius Sutartį, tačiau ne vėliau negu Sutartis pradedama vykdyti, Tiekėjas įsipareigoja Pirkėjui pranešti tuo metu žinomų Subtiekėjų pavadinimus, kontaktinius duomenis ir jų atstovus. Pirkėjas taip pat reikalauja, kad Tiekėjas raštu arba el. paštu informuotų apie minėtos informacijos pasikeitimus visu Sutarties vykdymo metu, taip pat apie naujus Subtiekėjus, kuriuos jis ketina pasitelkti vėliau ir gautų Pirkėjo raštišką sutikimą. Šių Subtiekėjų neprašoma pateikti Europos bendrojo viešųjų pirkimų dokumento (toliau – EBVPD) ir netikrinami pašalinimo pagrindai.

14.4. Tiekėjas neturi teisės keisti Subtiekėjų be Pirkėjo raštiško sutikimo. Tiekėjas, pakeitęs Subtiekėją be Pirkėjo raštiško sutikimo, privalo sumokėti Pirkėjui Specialiosiose sutarties sąlygose nurodytą baudą. Pakartotinis šio Sutarties punkto nesilaikymas bus laikomas **esminiu Sutarties pažeidimu**, išskyrus dėl Subtiekėjų, kuriems nebuvo keliami kvalifikaciniai reikalavimai ar subtiekėjas nebuvo pasitelkiamas kvalifikaciniams reikalavimams atitikti, pakeitimo.

14.5. Subtiekėjų keitimas ar naujų Subtiekėjų pasitelkimas galimas tik tuomet, kai Tiekėjas Pirkėjui pateikia pagrįstą prašymą dėl Subtiekėjo, kuris nurodytas Sutartyje, keitimo ar naujo Subtiekėjo pasitelkimo, naujo ar keičiamo Subtiekėjo, nurodyto Sutarties 14.1. p., atitiktį Pirkimo dokumentuose nustatytiems kvalifikaciniams reikalavimams pagrindžiančius dokumentus ir Subtiekėjo pašalinimo pagrindų nebuvimą patvirtinančius dokumentus (jei Pirkimo dokumentuose subtiekėjams pagal prisiimtų sutartinių įsipareigojimų dalį buvo keliami kvalifikaciniai reikalavimai ar subtiekėjas pasitelkiamas kvalifikaciniams reikalavimams atitikti, ar Pirkimo dokumentuose numatytas reikalavimas tikrinti subtiekėjo pašalinimo pagrindus), bei gauna raštišką Pirkėjo sutikimą dėl pasirinkto Subtiekėjo pakeitimo ar naujo Subtiekėjo pasitelkimo. Pirkėjui raštu sutikus su Subtiekėjo pakeitimu ar naujo Subtiekėjo pasitelkimu, Pirkėjas kartu su Tiekėju raštu sudaro susitarimą dėl Subtiekėjo pakeitimo ar naujo Subtiekėjo pasitelkimo, kurį pasirašo Šalys (jei tokiam subtiekėjui pagal prisiimtų sutartinių įsipareigojimų dalį Pirkimo dokumentuose buvo keliami kvalifikaciniai reikalavimai ar subtiekėjas pasitelkiamas kvalifikaciniams reikalavimams atitikti). Šis susitarimas yra neatskiriama Sutarties dalis.

14.6. Tuo atveju, jei keičiamas Subtiekėjas, už kurį Pirkėjas, vertindamas Pasiūlymą, suteikė papildomus ekonominio naudingumo balus, Tiekėjas gali siūlyti tik tokį Subtiekėją, kurio kvalifikacija būtų ne žemesnė nei Subtiekėjo, kuris keičiamas.

14.7. Jei Pirkėjas turi pagrįstų įtarimų, kad Subtiekėjas nekompetentingas vykdyti nustatytas pareigas, jis gali reikalauti, kad Tiekėjas surastų kitą Subtiekėją, kuris netenkintų Pirkimo sąlygose nurodytų pašalinimo pagrindų ir turėtų kvalifikaciją, atitinkančią Pirkimo dokumentuose nustatytus kvalifikacijos reikalavimus (jei Pirkimo dokumentuose Subtiekėjams pagal prisiimtų sutartinių įsipareigojimų dalį buvo keliami kvalifikaciniai reikalavimai). Pirkėjas raštišku prašymu kreipiasi į Tiekėją dėl šio Subtiekėjo pakeitimo, nurodydamas motyvus. Tiekėjas, gavęs Pirkėjo prašymą dėl Tiekėjo Subtiekėjo pakeitimo, turi pareigą per protingą terminą, bet ne ilgesnį kaip 14 (keturiolika) dienų, pasiūlyti kitą Subtiekėją Sutarties vykdymui bei gauti Pirkėjo sutikimą jo paskyrimui. Pirkėjui sutikus su Subtiekėjo pakeitimu, Pirkėjas kartu su Tiekėju raštu sudaro susitarimą dėl Subtiekėjo pakeitimo, kurį pasirašo Šalys. Šis susitarimas yra neatskiriama Sutarties dalis.

14.8. Jei Tiekėjas ne dėl Pirkėjo kaltės per 15 (penkiolika) kalendorinių dienų nuo tos dienos, kai paaiškėja, kad Subtiekėjas nekompetentingas vykdyti nustatytas pareigas, į jo vietą nepaskiria kito Subtiekėjo su ne žemesne kvalifikacija (jei Pirkimo dokumentuose Subtiekėjams pagal prisiimtų sutartinių įsipareigojimų dalį buvo keliami kvalifikaciniai reikalavimai), tai bus laikoma **esminiu Sutarties pažeidimu,** ir Pirkėjas turi teisę vienašališkai nutraukti Sutartį ir taikyti kitas Sutartyje numatytas savo teisių gynimo priemones.

14.9. Subtiekėjams pageidaujant, Pirkėjas su jais atsiskaitys tiesiogiai. Apie šią galimybę Pirkėjas Subtiekėją informuos atskiru pranešimu per 3 (tris) kalendorines dienas nuo informacijos iš Tiekėjo apie pasitelkiamą Subtiekėją gavimo dienos. Norėdamas pasinaudoti tiesioginio atsiskaitymo galimybe, Subtiekėjas turi apie tai raštu ne vėliau kaip per 5 (penkias) kalendorines dienas informuoti Pirkėją. Tokiu atveju su Pirkėju, Tiekėju ir Subtiekėju bus sudaroma trišalė sutartis, kurioje pateikiama tiesioginio atsiskaitymo su Subtiekėju tvarka:

14.9.1. Subtiekėjas, norėdamas, kad Pirkėjas tiesiogiai atsiskaitytų su juo pateikia prašymą Pirkėjui ir inicijuoja trišalės sutarties tarp jo, Pirkėjo ir Tiekėjo sudarymą. Sutartis turi būti sudaryta ne vėliau kaip iki pirmojo Pirkėjo atsiskaitymo su Subtiekėju. Šioje sutartyje nurodoma Tiekėjo teisė prieštarauti nepagrįstiems mokėjimams, tiesioginio atsiskaitymo su Subtiekėju tvarka, atsižvelgiant į pirkimo dokumentuose ir subtiekimo sutartyje nustatytus reikalavimus;

14.9.2. Subtiekėjas, prieš pateikdamas sąskaitą Pirkėjui, turi ją suderinti su Tiekėju. Suderinimas laikomas tinkamu, kai subtiekėjo išrašytą sąskaitą raštu patvirtina atsakingas Tiekėjo atstovas, kuris yra nurodytas trišalėje sutartyje. Pirkėjo atlikti mokėjimai subtiekėjui pagal jo pateiktas sąskaitas atitinkamai mažina sumą, kurią Pirkėjas turi sumokėti Tiekėjui pagal Pagrindinės sutarties sąlygas ir tvarką. Tiekėjas, išrašydamas ir pateikdamas sąskaitas Pirkėjui, atitinkamai į jas neįtraukia Subtiekėjo tiesiogiai Pirkėjui pateiktų ir Tiekėjo patvirtintų sąskaitų sumų;

14.9.3. tiesioginis atsiskaitymas su Subtiekėju neatleidžia Tiekėjo nuo jo prisiimtų įsipareigojimų pagal Sutartį;

14.9.4. atsiskaitymai su Subtiekėju atliekami trišalėje sutartyje nurodytomis kainomis;

14.9.5. jei tiesioginio atsiskaitymo metu paaiškėja, kad Subtiekėjo nurodyti faktiniai kiekiai / apimtys / mokėtinos sumos nesutampa su Sutartyje nurodytomis, atsiskaitymo rizika tenka Tiekėjui ir neatitikimai pašalinami Tiekėjo sąskaita.

**15. SUTARTIES VYKDYMUI PASKIRTŲ SPECIALISTŲ (DARBUOTOJŲ) PASITELKIMAS IR KEITIMAS**

15.1. Sutartį vykdys Tiekėjo Pasiūlyme nurodyti specialistai (darbuotojai).

15.2. Tiekėjas neturi teisės keisti savo Pasiūlyme nurodytų specialistų (darbuotojų) be Pirkėjo raštiško sutikimo. Specialistų (darbuotojų) pakeitimas be Pirkėjo raštiško sutikimo yra laikomas **esminiu Sutarties pažeidimu**.

15.3. Apie tai, kad Pirkėjo patvirtintas specialistas (darbuotojas) (dėl ligos, darbo santykių pasibaigimo ar pan.) negali vykdyti Sutarties, Tiekėjas Pirkėją raštu privalo informuoti ne vėliau kaip kitą darbo dieną po to, kai tai sužino. Naujai pasitelkiamas ar keičiamas specialistas turi turėti ne žemesnę nei Pirkimo dokumentuose atitinkamam specialistui nustatytą kvalifikaciją (jeigu Pirkimo dokumentuose buvo keliami kvalifikaciniai reikalavimai). Apie siūlomą kandidatą į keičiamo specialisto (darbuotojo) vietą Tiekėjas Pirkėją informuoja raštu, kartu pateikdamas reikiamus kandidato kvalifikaciją pagrindžiančius dokumentus. Pirkėjui sutikus su specialisto (darbuotojo) pakeitimu ar naujo specialisto (darbuotojo) pasitelkimu, Pirkėjas kartu su Tiekėju raštu sudaro susitarimą dėl šio specialisto (darbuotojo) pakeitimo ar naujo specialisto (darbuotojo) pasitelkimo, kurį pasirašo šalys. Šis susitarimas yra neatskiriama Sutarties dalis. Tuo atveju, jei keičiamas specialistas (darbuotojas), už kurį Pirkėjas, vertindamas Pasiūlymą, suteikė papildomus ekonominio naudingumo balus, Tiekėjas gali siūlyti tik specialistą (darbuotoją), kurio kvalifikacija būtų ne prastesnės nei specialisto (darbuotojo), kuris keičiamas.

15.4. Pirkėjas turi teisę inicijuoti specialisto (darbuotojo), kuris netinkamai atlieka Sutartyje numatytas pareigas, pakeitimą, nurodydamas tokio prašymo motyvus. Tiekėjas, gavęs šiame Sutarties punkte nurodytą Pirkėjo prašymą dėl paskirto specialisto (darbuotojo) pakeitimo, turi pareigą per protingą terminą, bet ne ilgesnį kaip 14 (keturiolika) kalendorinių dienų, paskirti kitą specialistą (darbuotoją) ar užtikrinti, kad Subtiekėjas paskirtų kitą specialistą (darbuotoją) Sutarties vykdymui, kuris atitiktų Pirkimo dokumentuose nurodytus kvalifikacinius reikalavimus (jeigu Pirkimo dokumentuose buvo keliami kvalifikaciniai reikalavimai). Prieš paskiriant naują specialistą (darbuotoją), Tiekėjas turi informuoti Pirkėją apie jį bei Pirkėjui pateikti jo kvalifikaciją patvirtinančius dokumentus. Pirkėjui sutikus su naujai siūlomu specialistu (darbuotoju), šalys raštu sudaro susitarimą dėl šio specialisto (darbuotojo) pakeitimo. Šis susitarimas yra neatskiriama Sutarties dalis.

15.5. Jei Tiekėjas ne dėl Pirkėjo kaltės per 14 dienų nuo tos dienos, kai paaiškėja, kad specialistas (darbuotojas) negali vykdyti Sutarties, į jo vietą nepaskiria kito asmens su tokia pat arba aukštesne kvalifikacija, tai bus laikoma **esminiu Sutarties pažeidimu,** irPirkėjas turi teisę vienašališkai nutraukti Sutartį ir taikyti kitas Sutartyje numatytas savo teisių gynimo priemones.

**16. SUSIRAŠINĖJIMAS**

16.1. Visi pranešimai, sutikimai ir kitas susižinojimas, kuriuos Šalis gali pateikti pagal šią Sutartį, teikiami lietuvių kalba. Visa informacija, įspėjimai ar pranešimai, susiję su šia Sutartimi, privalo būti raštiški ir turi būti siunčiami elektroniniu paštu, registruotu laišku ar kurjeriniu paštu (su patvirtinimu apie įteikimą) arba įteikiami pasirašytinai Sutarties rekvizituose nurodytais adresais kitai Sutarties Šaliai. Pranešimai kitai Sutarties Šaliai, išsiųsti elektroniniu paštu, yra laikomi gautais jų išsiuntimo dieną arba kitą darbo dieną, jeigu išsiuntimo diena buvo ne darbo diena. Pranešimai, siųsti registruotu laišku, laikomi įteiktais ne vėliau kaip per 3 (tris) darbo dienas nuo jų išsiuntimo dienos.

16.2. Jei pasikeičia Šalies adresas ir (ar) kiti Sutartyje nurodyti duomenys, tokia Šalis turi informuoti kitą Šalį pranešdama ne vėliau, kaip per 3 (tris) darbo dienas nuo jų pasikeitimo momento. Jei Šaliai nepavyksta laikytis šių reikalavimų, ji neturi teisės į pretenziją ar atsiliepimą, jei kitos Šalies veiksmai, atlikti remiantis paskutiniais žinomais jai duomenimis, prieštarauja Sutarties sąlygoms arba ji negavo jokio pranešimo, išsiųsto pagal tuos duomenis.

**17. ASMENS DUOMENŲ TVARKYMAS**

17.1. Vykdydamos Sutartį Šalys įsipareigoja asmens duomenų tvarkymą vykdyti teisėtai – laikydamosi 2016 m. balandžio 27 d. priimto Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitų teisės aktų, reglamentuojančių asmens duomenų tvarkymą. Šalių atstovų, darbuotojų ar kitų fizinių asmenų, pasitelktų Sutarčiai vykdyti duomenų tvarkymo teisėtumas grindžiamas būtinybe įvykdyti Sutartį. Šalys įsipareigoja tinkamai informuoti visus fizinius asmenis (darbuotojus, savo Subtiekėjų darbuotojus ir kitus atstovus), kurie bus pasitelkti Sutarčiai vykdyti, apie tai, kad jų asmens duomenys bus šalių tvarkomi Sutarties vykdymo tikslais.

17.2. Kiekviena Šalis kitos Šalies pateiktus jos darbuotojų, įgaliotų asmenų, Subtiekėjų darbuotojų ar kitų atstovų, taip pat kitų asmenų duomenis tvarkys šios Sutarties vykdymo, teisėto intereso siekiant pareikšti ar apsiginti nuo ieškinių ar kitų reikalavimų, o taip pat siekiant įvykdyti Šaliai taikomuose teisės aktuose numatytas pareigas, tikslais bei juos atitinkančiais teisiniais pagrindais.

17.3. Kiekviena Šalis kitos Šalies pateiktus 17.2 p. nurodytus asmens duomenis saugos visą Sutarties galiojimo laikotarpį, o taip pat po jos pasibaigimo – tiek, kiek būtina pareikšti ar apsiginti nuo ieškinių ar kitų reikalavimų, įvykdyti Šaliai taikomuose teisės aktuose numatytas pareigas.

17.4. Kiekviena Šalis kitos Šalies pateiktus 17.2 p. nurodytus asmens duomenis gali teikti šiems duomenų gavėjams: techninės ir programinės įrangos, naudojamos asmens duomenų tvarkymui, ir su tuo susijusių Prekių teikėjams, Šalies naudojamų informacinių ir ryšių technologijų priežiūrą ir aptarnavimą vykdantiems Prekių teikėjams, Viešųjų pirkimų tarnybai, kitiems duomenų gavėjams, kuriems asmens duomenys turi būti teikiami vadovaujantis Šaliai taikomais teisės aktų reikalavimais. Prekių teikėjas šios Sutarties 17.2 p. nurodytus Pirkėjo pateiktus asmens duomenis gali teikti asmenims, kuriuos jis turi teisę pasitelkti šios Sutarties vykdymui.

17.5. Kiekviena Šalis įsipareigoja visus fizinius asmenis, kurių asmens duomenis perduoda kitai Šaliai, tinkamai informuoti apie jų asmens duomenų perdavimą.

17.6. Šalys pažymi, kad fiziniai asmenys, kurie yra pasitelkti Sutarčiai su šalimis vykdyti ir išvardinti Sutartyje, yra supažindinti su Sutartyje pateiktais jų asmeniniais duomenimis, ir Šalies nustatyta tvarka tam davė savo sutikimą.

17.7. Asmens duomenų tvarkymas gali būti aptariamas papildomu Šalių susitarimu, pridedamu prie Sutarties (kai jis yra sudaromas).

**18. GINČŲ SPRENDIMO TVARKA**

18.1. Dėl Sutarties kylantys ginčai sprendžiami derybų būdu, o per 30 (trisdešimt) dienų nuo derybų pradžios nepavykus išspręsti ginčo derybų būdu, ginčas bus sprendžiamas Lietuvos Respublikos civilinio proceso kodekso nustatyta tvarka Lietuvos Respublikos teismuose.

**19.** **ANTIKORUPCINIAI ĮSIPAREIGOJIMAI**

19.1. Tiekėjas įsipareigoja santykiuose su Pirkėju užtikrinti, kad Tiekėjo darbuotojai ir kiti jo vardu veikiantys asmenys nesiims neteisėtų veiksmų, siekdami daryti įtaką Pirkėjo sprendimams, gauti konfidencialios informacijos.

19.2. Sutarties Šalys įsipareigoja apie korupcinio pobūdžio veikas, susijusias su šios Sutarties vykdymu, pranešti teisės aktų nustatyta tvarka.

**20. BAIGIAMOSIOS NUOSTATOS**

20.1. Sutarčiai ir visoms iš šios Sutarties atsirandančioms teisėms ir pareigoms taikomi Lietuvos Respublikos įstatymai bei kiti norminiai teisės aktai. Sutartis sudaryta ir turi būti aiškinama pagal Lietuvos Respublikos teisę.

20.2. Visus kitus klausimus, kurie neaptarti Sutartyje, reguliuoja Lietuvos Respublikos teisės aktai.

20.3. Tiekėjas neturi teisės perleisti visų arba dalies teisių ir pareigų pagal Sutartį jokiai trečiajai Šaliai be išankstinio raštiško kitos Šalies sutikimo.

20.4. Šalys supranta ir patvirtina, kad Sutarties ir Sutarties priedų sąlygos nelaikomos konfidencialia informacija. Šalys laiko paslaptyje savo kontrahento darbo veiklos principus ir metodus, kuriuos sužinojo vykdant Sutartį, išskyrus atvejus, kai ši informacija yra vieša arba turi būti atskleista įstatymų numatytais atvejais.

20.5. Šią Sutartį pasirašantis Tiekėjo atstovas patvirtina, kad veikia neviršydamas jam suteiktų įgalinimų, kurie jam suteikti nepažeidžiant Lietuvos Respublikos įstatymų, Tiekėjo įstatų ir (ar) kitų steigimo dokumentų, Tiekėjo valdymo organų sprendimų bei jais patvirtintų reglamentų ir kitų teisės aktų reikalavimų.

20.6. Šią Sutartį pasirašantys šalių atstovai patvirtina, kad Sutartis sudaryta be ekonominio spaudimo, laisva Sutarties Šalių valia, ją pasirašantys Sutarties šalių atstovai Sutartį perskaitė, suprato jos turinį, pasekmes ir jos sudarymas visiškai atitinka šalių valią, ketinimus ir interesus.

20.7. Sutartis sudaryta lietuvių kalba, dviem egzemplioriais, turinčiais vienodą teisinę galią, po vieną kiekvienai Šaliai arba pasirašyta naudojantis saugiu elektroniniu parašu.

**21. ŠALIŲ JURIDINIAI ADRESAI, REKVIZITAI IR PARAŠAI**

|  |  |  |
| --- | --- | --- |
| **PIRKĖJAS:** |  | **TIEKĖJAS:** |
| VšĮ Regioninė Telšių ligoninė  Jovita Seiliuvienė  Direktorė  \_\_\_\_\_\_\_\_\_\_\_\_\_\_  (parašas)  \_\_\_\_\_\_\_\_\_\_\_\_\_\_  (data) |  | UAB B.Braun Medical  Kęstutis Liauba  Direktorius  \_\_\_\_\_\_\_\_\_\_\_\_\_\_  (parašas)  \_\_\_\_\_\_\_\_\_\_\_\_\_\_  (data) |